Pressemeddelelse  
Aarhus den 12. maj 2020

**Praktikforløb hos BoligPortal kåret som årets bedste**

**Aarhusvirksomheden BoligPortal har fra start til slut givet praktikant Patrik Melis mulighed for at bidrage og vokse fagligt, og det sikrer dem prisen Årets Erhvervsakademi Aarhus-praktik 2020.**

Patrik Melis var en af mange studerende, der i løbet af foråret havde indstillet sin praktikvirksomhed til prisen.

**Ekstraordinært godt**Juryen begrunder valget af BoligPortal og Patrik Melis med, at praktikforløbet ligger i top på alle parametre. Fagligt og socialt. Fra begyndelsen et godt match mellem praktikant og virksomheden.

"Jeg ville ikke ændre en eneste ting ved forløbet. Ikke en. Det var ekstraordinært godt," siger den 21-årige multimediedesignstuderende, der kommer fra Slovakiet og tog til Aarhus efter sin studentereksamen for at uddanne sig.

**Masser af timer med fingrene i brugerfladen**Hos BoligPortal, Danmarks største lejeboligportal med mere end 50 ansatte, arbejdede Patrik bl.a. med BoligPortal’s app, både under sin ti uger lange praktik og i sin hovedopgave, og forbedrede hjemmesiden til det svenske marked.

”Jeg har altid ønsket mig et praktikforløb, der skulle lære mig en masse om design. Hos BoligPortal fik jeg virkelig fingrene i helt ned i maskinrummet. Jeg designede seks timer hver dag - og jeg elskede det,” siger Patrik og tilføjer:

"BoligPortal viste mig stor tillid, gav mig masser af feedback, lod mig samarbejde med dygtige kolleger og opleve, hvor inspirerende det er at arbejde i et team."

**Direkte fra praktik til job**BoligPortal har kvitteret for indsatsen ved at tilbyde Patrik studiejob som UX Designer.

”Patrik har været en fantastisk praktikant, først og fremmest fordi han er skide dygtig og dernæst fordi han har en Pippi Langstrømpe-mentalitet med en smittende nysgerrighed og gå-på-mod,” siger Patriks kollega og mentor Product Manager og UX Designer Frederik Rømming fra BoligPortal.

**Stolte af prisen**Hos BoligPortal vil man bruge prisen til minde sig selv om vigtigheden af at blive ved med at gøre det godt for de ansatte.

"Vi er meget stolte af denne pris. Når man bliver en del af BoligPortal, er det vigtigt, at man får mulighed for at gøre en forskel, får et oprigtigt ansvar, så man kan se og mærke resultatet af sit arbejde, det har vi alle brug for," siger BoligPortal’s administrerende direktør Anders Hyldborg.

**De 4 øvrige nominerede praktikvirksomheder**

* Kyocera Unimerco v. professionsbachelor i produktudvikling og teknisk integration Carsten Eskildsen
* Quick Info v. multimediedesignstuderende Cosmin Coman
* SkatePro v. markedsføringsøkonomstuderende Aron Krisztian Szabo
* Aros Revision v. finansbachelorstuderende Anne Jensen

**Fakta om Årets Erhvervsakademipraktik**

Hvert år er flere end 2.000 studerende fra Erhvervsakademi Aarhus i praktik. Praktik er obligatorisk på samtlige 27 videregående uddannelser. Kåringen af årets bedste praktik på Erhvervsakademi Aarhus hylder vigtigheden af det gode praktikophold og er samtidig de studerendes mulighed for at give deres praktikvirksomhed et skulderklap.

|  |
| --- |
| **Juryen**   * Anne Storm Rasmussen, uddannelsesdirektør på Erhvervsakademi Aarhus * Anne Marie Andersen, praktikansvarlig på Erhvervsakademi Aarhus * Louise Kjær Petersen, konsulent, Rambøll Management Consulting, tidligere års vinder |

**Forslag til billedtekst**

Et godt match blev præmieret, da BoligPortal og multimediedesignstuderende Patrik Melis blev kåret til årets praktik af Erhvervsakademi Aarhus. Foto: Privat.

**For mere information kontakt venligst**

Patrik Melis, multimediedesignstuderende på Erhvervsakademi Aarhus, tlf. 5030 1527

Frederik Rømming, Product Manager og UX Designer, BoligPortal, tlf. 3059 4027

Anders Hyldborg, direktør, BoligPortal, tlf. 3070 5098

Uddannelsesdirektør Anne Storm Rasmussen, Erhvervsakademi Aarhus, på tlf. 4188 6080

